Suid-Afrikaanse Klas 20E

Die Suid-Afrikaanse Klas 20E van 2013 is 'n Suid-Afrikaanse elektriese lokomotief van die Transnet Freight Rail-era.

In Augustus 2013 is die eerste van vyf-en-negentig Klas 20E-dubbelspanning elektriese lokomotiewe vir Transnet Freight Rail op sy onderstel laat sak in Changsha, China. Tien van dié lokomotiewe is deur die Zhuzhou Electric Locomotive Co., Ltd. in China gebou, en die res is deur 'n konsortium in Suid-Afrika gebou.

Vervaardiging 
Die eerste tien (van 95) 3 kV gs/25 kV ws dubbelspanning Klas 20E-elektriese lokomotiewe vir Transnet Freight Rail is in China gebou deur Zhuzhou Electric Locomotive Company, 'n filiaal van die China South Locomotive and Rolling Stock (CSR), China se voorste treinvervaardiger.  Die eerste twee van hierdie lokomotiewe, no. 20-002 en 20-003, is by Durbanhawe afgelaai op 14 November 2013. 'n Verdere drie, no. 20-001, 20-004 en 20-005 het op 18 Desember 2013 in Suid-Afrika aangekom. 

Die kontrak dui op Zhuzhou se grootste enkele oorsese bestelling van elektriese lokomotiewe tot op hede. Die kontrak maak voorsiening vir die maatskappy om elektriese lokomotiefvervaardigingstegnologie na Suid-Afrika uit te voer, en dus 'n plaaslike produksieverhouding van meer as 60 persent te bereik. 

Die bekendstellingseremonie van die eerste lokomotief, no. 20-001, het op 20 Augustus 2013 by die fabriek in Changsha in Sentraal-China se Hunanprovinsie plaasgevind. Van die oorblywende 85 lokomotiewe is die nommers 20-011 tot 20-025 aanmekaar gesit uit die Chinese boustelle deur Transnet Engineering in Koedoespoort, en hierdie 15 is almal aan die einde van September 2014 in diens gestel deur Transnet Freight Rail.

Die res van die bestelling het groter plaaslike inhoud vereis en is in Koedoespoort in Suid-Afrika gebou deur 'n konsortium wat bestaan uit CSR Zhuzhou en die Suid-Afrikaanse Swart Ekonomiese Bemagtigingsonderneming Matsetse Basadi.  Die eerste hiervan, nr. 20-026, is aan die einde van September 2014 in diens gestel.

Eienskappe 
Die lokomotiefbakwerk bestaan uit 'n gesweisde eenheidsontwerp, gebou van staalplate en profieldele, met 'n druksterkte van 4,45 meganewton en 'n treksterkte van 4 meganewton. Die Klas 20E het 'n enkelkajuit met 'n loopgang in die middel van die lokomotief. Dit is toegerus met 'n draadlose datatransmissiestelsel wat die lokomotief se werkingstatus, foutdata en energieverbruikdata via GSM en Wi-Fi vir ontleding na 'n stasie stuur. Dit is ook toegerus met 'n astemperatuuralarmtoestel, brandalarmstelsel, kringtelevisiestelsel (CCTV), wielflenssmeertoestel en, as 'n personeelveiligheidsmaatreël, hoëspanningbeskermende sluittoestelle. Die WS-traksiemotors word beheer deur geïsoleerde-hek bipolêre transistors (IGBT).

Dubbelspanning-bruikbaar 
Onder 25 kV WS/50Hz lynspanning is die elektriese stelsel ontwerp om teen 'n maksimum van 31 kV en 'n minimum van 17 kV te opereer, terwyl dit onder 3 kV GS ontwerp is om teen 'n maksimum van 4 kV en 'n minimum van 2 kV te werk.

Soos op die dubbelspanningklas 19E, word die hoofelektriese stroombaan outomaties gekies in WS- of GS-modus, gebaseer op die spanning van die oorhoofse kontakdraad wat die lokomotief voed. Om outomatiese probleemvrye in-rit-oorskakeling te vergemaklik, is die lokomotief met aanboordspanningsverklikkers toegerus, terwyl die oorhoofse draad toegerus is met twee houtisolators en 'n neutrale draad van 3 meter om die WS- en GS-voeding te skei. Die neutrale seksie is aan die treinspoor gekoppel wat dien as teruggeleier op geëlektrifiseerde lyne.

Uitleg 
Die lokomotief het 'n enkelkajuit met 'n middelgang na agter. Die binne-uitleg en plasing van toerusting is soos volg, van agter die kajuit na agter: 
Linkerkant
Lugverkoeler.
Laespanninghokkie.
Batteryhokkie.
Diensingangsportaal en deur.
Trekkragomskakelaar hokkie 1.
Koeltoring 1.
Kragtoevoerhokkie.
Trekkasmotorblaser 2.
Remweerstand.
Toilet, met 'n porta-potty en handwasbak.

Regterkant
Seinhokkie.
Trekkragmotorblaser 1.
Masjienventilasieblaser.
Koeltoring 2.
Trekkragomskakelaar hokkie 2.
Hoogspanninghokkie.
Hoofkompressor.
Remhokkie.

Onderbuik
Hooftransformator.
Twee hulptransformators.

Diens 
Die Klas 20E-lokomotiewe het heropwekkende en reostatiese remme, 'n maksimum snelheid van 100 km/h, en is toegerus met laespoedbeheer. Die eenhede het radiofrekwensieverspreide kragtegnologie, wat hulle ook in staat stel om in die middel van 'n lang trein te trek.

Ná plaaslike toetse, is die tien Chineesgeboude lokomotiewe in Maart 2014 in diens gestel op die nuwe mangaanertslyn tussen Sishen en Port Elizabeth via Kimberley, De Aar en Noupoort.

Twee Klas 20E-lokomotiewe, nommers 20-031 en 20-032, is gekies om gebruik te word op die Bloutrein en is in die gebruiklike blou kleurskema geverf. In Bloutreindiens (sedert vroeg in 2015) vervang hulle die voorheengebruikte Klas 18E op GS-lyne en die Klas 7E op WS-lyne landwyd.

Voorbeelde geïllustreer 

Foto's van die tweede groep lokomotiewe wat afgelaai word van die drywende kraan "Indlovu" by die O-loods in Durbanhawe op 18 Desember 2013.

Verwysings 

Spoorvervoer in Suid-Afrika
Treine